Vyf dood, 9 beseer op KwaZulu-Natalse paaieNooddienswerkers werk op die ongelukstoneel in Ballito, KwaZulu-Natal. Foto: IPSS Medical Rescue Vyf mense is dood en nege ander beseer in twee verskillende ongelukke wat Saterdag op paaie in KwaZulu-Natal plaasgevind het. In die eerste ongeluk is vier mense dood en vyf ander beseer toe ŉ voertuig in die vroeë oggendure op die N3 naby die Bergville-tolplaza omgeslaan het. Werner Vermaak, woordvoerder van ER24, sê paramedici en die plaaslike nooddienste is net ná 01:00 na die toneel ontbied. “By hul aankoms op die toneel het hulle gevind dat die insittendes tydens die ongeluk uit die voertuig geslinger is. Vier mense, onder wie ŉ jong kind, het reeds op die toneel gesterf,” sê Vermaak. Vyf ander mense is op die toneel vir verskillende beserings behandel voordat hulle na ŉ hospitaal geneem is. Volgens Vermaak was die familie glo van Johannesburg na die Oos-Kaap op pad toe die ongeluk gebeur het. Die wrak van die motor op die ongelukstoneel in Ballito, KwaZulu-Natal. Foto: IPSS Medical Rescue In nóg ŉ motorongeluk is ŉ vrou dood toe ŉ taxi en ŉ motor vanmiddag in die padaansluiting by die Ballito Lifestyle-sentrum gebots het. Paul Herbst, woordvoerder van IPSS Medical Rescue, sê daar word vermoed die taxi was in die rigting van die N2 op pad en die motor wou regs by die sentrum indraai toe die twee voertuie gebots het. Weens die trefslag van die botsing het die taxi oor die sypaadjie geswenk en ŉ voetganger getref. “Paramedici het gevind dat die vrou (die voetganger) in ŉ kritieke toestand was en het haar dadelik probeer stabiliseer. Sy het egter op die toneel aan haar beserings beswyk,” sê Herbst. Vier ander mense het matige beserings opgedoen en is na ŉ hospitaal geneem.